  Виталий Пронин Зинаида Рябинина, валтӥсь редакторБыдэс арня возьмай кылем пятницае пӧяськеме понна тышкаськемдэс. Отын гожтӥ вал удмурт писательёслэсь данзэс будэтон борды басьтӥськем сярысь. Валамон ини, ваньмыз со - ортчемзэ берыктон сярысь льӧль малпанъёс. Но оскисьёс сюризы. Можга ёросысь клубын ужась Елена  Романова  шуэ: та ивордэс лыдӟыса, сыӵе шумпотӥ вал, табере  трос выль книгаос  потозы, писательёс ӵемгес дорамы вуылозы, нош ӵош дышетскем эше Елена Панфилова ӝоген узырмоз шуыса...  Вождэс эн вае, туэ понна уг пӧяськы ни.Кемалась ӧвӧл гожъям удмурт кизилилэн  Анатолий Мамонтовлэн тазалыкез сярысь. Толон маэстролы тырмиз 79 арес. Матысь адямиосыз ӟечкылазы сое пересьёслэн юртысьтызы палатаяз. Шуо, али тазалыкез ӟеч, капчи вераське. Озьы мед  луоз. Но одӥгысьтыз учырысь  потӥз мукетыз. Анатолий Васильевичлэн Константин пиез Россиысь авторъёслэсь правооссэс утёнъя обществое вазиськиз «Италмас» ансамбльлы А. Мамонтовен кылдытэм  аранжировкаосты (50 пала)  быдэсъяны алон сярысь. Нош со ансамбльлэн быдэс концерт программаез, шуыны луоз. Кин тырше культура удысын, вала, мар со сыӵе. Со озьы ик, кызьы  больница шуак кыле оборудованитэк, школа - учебникъёстэк, газет - гожъяськисьёстэк... Кизилилэн пиез лыдъя, ваньмыныз соин Анатолий Васильевич кузёяськыны кулэ шуыса, малы ке шуоно со луэ  эктон постановкаослэн авторзы. Но законын  вань кык валан: авторской  право но исключительной право. Россия Федерациысь Граждан кодексысь 1295-тӥ статьяя кыкетӥяз  учырын  гинэ  автор быдэсак кузёяськыны быгатэ кылдытэм произведениосыныз. Югдурез эскероно ке, А. Мамонтов ноку но ӧз ужа ас кожаз: со котьку басьяз уждун, тыршиз Удмурт Элькунлэн бюджетэз чотын - кылдытъяз служебной произведение, соин ик малы  со ваньзэ киултыны кулэ? Ваньзэ тае юристлы дышетскем пиез валатэк уг улы, но вормытъяськон сямыз атаез вылэ но вужер уськытэ, угось кызьы шуо Анатолий Васильевичез тодӥсьёс, ачиз со ноку но удмурт калыкезлы пумит ӧй мынысал. Та сярысь пыр-почгес гожтом на, нош вордскем нуналаз Анатолий Васильевичлы сюлмысь сӥзиськом тазалык но лулчеберлык!  Теги: редакторлэнкылыз  